b'\n_START_ARTICLE_\nEfesas\n_START_SECTION_\nHetit\xc5\xb3 Apasa\n_START_PARAGRAPH_\nNors oficialioji graik\xc5\xb3 istorija Efeso \xc4\xafk\xc5\xabrim\xc4\x85 sieja su X a. pr. m. e., archeologiniai tyrimai rodo, kad gyvenviet\xc4\x97 \xc4\xafsik\xc5\xabr\xc4\x97 jau Neolito laikotarpiu, apie 6000\xc2\xa0m. pr. m. e. Miestas klest\xc4\x97jo jau Bronzos am\xc5\xbeiuje, k\xc4\x85 rodo kasin\xc4\x97jimai Ajasuluko (turk. Ayasuluk) kalvoje. \xc5\xa0i archeologin\xc4\x97 radimviet\xc4\x97 tapatinama su II t\xc5\xabkst. pr. m. e. hetit\xc5\xb3 \xc5\xa1altiniuose minimu Apasos (Apasa) miestu, kuris buvo galingos Arzavos karalyst\xc4\x97s sostin\xc4\x97. \xc5\xa0iame bronzos am\xc5\xbeiaus mieste randami Mik\xc4\x97n\xc5\xb3 civilizacijos reliktai. Tai rodo graik\xc5\xb3 prot\xc4\x97vi\xc5\xb3 achaj\xc5\xb3 ekspansij\xc4\x85 \xc4\xaf Ma\xc5\xbe\xc4\x85j\xc4\x85 Azij\xc4\x85.\n_START_SECTION_\nGraik\xc5\xb3 miestas\n_START_PARAGRAPH_\nEfesas naujai \xc4\xafkurtas senosios Apasos vietoje X a. pr. m. e. Jo \xc4\xafk\xc5\xabr\xc4\x97jas buvo legendinis kunigaik\xc5\xa1tis i\xc5\xa1 At\xc4\x97n\xc5\xb3, Androklas, kuris i\xc5\xa1silaipino pakrant\xc4\x97je ir nugal\xc4\x97jo vietinius karus bei lelegus. Kolonistai susimai\xc5\xa1\xc4\x97 su vietos gyventojais ir suformavo miest\xc4\x85. Androklas buvo toks galingas, kad ilgainiui sugeb\xc4\x97jo suvienyti visus 12 Jonijos miest\xc5\xb3 \xc4\xaf Jonijos lyg\xc4\x85._NEWLINE_Efese buvo garbinama Artemid\xc4\x97, kurios garbinimas mai\xc5\xa1\xc4\x97si su Kibel\xc4\x97s kultu. \xc4\x8cia buvo pastatyta garsioji Artemid\xc4\x97s \xc5\xa1ventykla, laikyta vienu i\xc5\xa1 7 pasaulio stebukl\xc5\xb3._NEWLINE_I\xc5\xa1 prad\xc5\xbei\xc5\xb3 Efes\xc4\x85 vald\xc4\x97 tironai, ta\xc4\x8diau v\xc4\x97liau liaudis juos nuvert\xc4\x97 ir miest\xc4\x85 vald\xc4\x97 taryba. Klestintis polis padovanojo graik\xc5\xb3 pasauliui daug \xc5\xbeymi\xc5\xb3 asmenybi\xc5\xb3, tarp kuri\xc5\xb3 buvo poetai Kalinas ir Hiponaksas, filosofas Heraklitas, tapytojas Farnasijus ir kt._NEWLINE_VI a. pr. m. e. viduryje Efes\xc4\x85 nukariavo Lydijos karalius Krezas. Jis garbingai elg\xc4\x97si su gyventojais ir net pad\xc4\x97jo atstatydinti Artemid\xc4\x97s \xc5\xa1ventykl\xc4\x85. 547\xc2\xa0m. pr. m. e. Lydij\xc4\x85 ir Jonij\xc4\x85 nukariavo Kyras Didysis ir prijung\xc4\x97 Efes\xc4\x85 prie savo Achemenid\xc5\xb3 imperijos._NEWLINE_498 m. pr. m. e. jon\xc4\x97nai sukilo prie\xc5\xa1 persus ir susir\xc4\x97m\xc4\x97 su jais Efeso m\xc5\xab\xc5\xa1yje. Kartu su kit\xc5\xb3 graik\xc5\xb3 pagalba, Efesas i\xc5\xa1vijo persus i\xc5\xa1 Jonijos ir netrukus prisijung\xc4\x97 prie Delo lygos. Klasikiniu laikotarpiu Efesas ir toliau klest\xc4\x97jo kaip graik\xc5\xb3 men\xc5\xb3 centras. 356\xc2\xa0m. pr. m. e. Herostratas sudegino Artemid\xc4\x97s \xc5\xa1ventykl\xc4\x85, kuri v\xc4\x97liau atstatyta._NEWLINE_334 m. pr. m. e.\xc2\xa0Efese lank\xc4\x97si Aleksandras Makedonietis. Po \xc5\xa1io mirties miestas \xc4\x97jo i\xc5\xa1 rank\xc5\xb3 \xc4\xaf rankas tarp diadoch\xc5\xb3 imperij\xc5\xb3. I\xc5\xa1 prad\xc5\xbei\xc5\xb3 \xc4\x8dia vald\xc4\x97 Lisimachas, kuris pervardino miest\xc4\x85 Arsinoja (gr. \xe1\xbc\x88\xcf\x81\xcf\x83\xce\xb9\xce\xbd\xcf\x8c\xce\xb5\xce\xb9\xce\xb1). 292\xc2\xa0m. pr. m. e. kontrol\xc4\x99 per\xc4\x97m\xc4\x97 Seleukid\xc5\xb3 imperija, 263\xc2\xa0m.\xc2\xa0\xe2\x80\x93 Ptolem\xc4\x97j\xc5\xb3 Egiptas, 190\xc2\xa0m. pr. m. e.\xc2\xa0\xe2\x80\x93 Pergamo karalyst\xc4\x97, ir galiausiai Romos respublikai.\n_START_SECTION_\nRomos ir Bizantijos miestas\n_START_PARAGRAPH_\nRomoje Efesas tapo Azijos provincijos dalimi. Kadangi rom\xc4\x97nai nuolat k\xc4\x97l\xc4\x97 mokes\xc4\x8dius, efesie\xc4\x8diai nebuvo patenkinti nauj\xc4\x85ja vald\xc5\xbeia. D\xc4\x97l to 88\xc2\xa0m. pr. m. e. jie d\xc5\xbeiaugsmingai pasitiko Ponto karalyst\xc4\x97s generol\xc4\x85 Archejaj\xc5\xb3, kuris Efese \xc4\xafvykd\xc4\x97 masines \xc5\xbeudynes, i\xc5\xa1\xc5\xbeudydamas visus rom\xc4\x97n\xc5\xb3 kilm\xc4\x97s pilie\xc4\x8dius. Netrukus sugr\xc4\xaf\xc5\xbe\xc4\x99 rom\xc4\x97nai atsiker\xc5\xa1ijo miestui apd\xc4\x97dami j\xc4\xaf dar didesniais mokes\xc4\x8diais._NEWLINE_27\xc2\xa0m. pr. m. e. Efesas tapo Azijos provincijos administraciniu centru ir pasiek\xc4\x97 klest\xc4\x97jimo vir\xc5\xa1\xc5\xabn\xc4\x99. Jame dygo nauji rom\xc4\x97ni\xc5\xa1ki pastatai, teatrai, \xc5\xa1ventyklos, pirtys, akvedukai, gars\xc4\x97jo Kelso biblioteka. Pasak Strabono, jis buvo antrasis svarbiausias miestas Romos imperijoje. Taip pat tai buvo vienas svarbiausi\xc5\xb3 ankstyvosios krik\xc5\xa1\xc4\x8dionyb\xc4\x97s centr\xc5\xb3, kuriame aktyviai veik\xc4\x97 Apa\xc5\xa1talas Paulius._NEWLINE_263\xc2\xa0m. Efes\xc4\x85 nusiaub\xc4\x97 gotai ir miestas niekuomet nebeatgavo buvusios \xc5\xa1lov\xc4\x97s. Konstantinas I dalinai j\xc4\xaf atstat\xc4\x97. Pri\xc4\x97mus krik\xc5\xa1\xc4\x8dionyb\xc4\x99, jame pastatyta \xc5\xa0v. Jono bazilika. 614\xc2\xa0m. Efes\xc4\x85 sugriov\xc4\x97 \xc5\xbeem\xc4\x97s dreb\xc4\x97jimas. Uost\xc4\x85 u\xc5\xbene\xc5\xa1us dumblu, miestas neteko reik\xc5\xa1m\xc4\x97s kaip prekybinis centras, miestie\xc4\x8diai pama\xc5\xbeu k\xc4\x97l\xc4\x97si i\xc5\xa1 gyvenviet\xc4\x97s, naudodami jo pastat\xc5\xb3 dalis nam\xc5\xb3 statyboms aplinkiniuose kaimuose. Tu\xc5\xa1t\xc4\x97jim\xc4\x85 l\xc4\x97m\xc4\x97 ir nuolatinis nesaugumas: per VIII a. miestas net tris kartus buvo nusiaubtas per arab\xc5\xb3 puolimus._NEWLINE_XI a. Ma\xc5\xbe\xc4\x85j\xc4\x85 Azij\xc4\x85 nukariav\xc4\x99 Seld\xc5\xbeiukai senojo Efeso vietoje terado ma\xc5\xbe\xc4\x85 kaimel\xc4\xaf. V\xc4\x97liau kur\xc4\xaf laik\xc4\x85 kontrol\xc4\x99 susigr\xc4\x85\xc5\xbeino Bizantija, kurioje jis vadintas Hagios Theologos. 1304\xc2\xa0m. Osmanai v\xc4\x97l u\xc5\xbekariavo gyvenviet\xc4\x99, nusiaub\xc4\x97 \xc5\xa0v. Jono bazilik\xc4\x85, daug gyventoj\xc5\xb3 i\xc5\xa1tr\xc4\x97m\xc4\x97, o likusius i\xc5\xa1\xc5\xbeud\xc4\x97. Naujai atsik\xc4\x97l\xc4\x99 turkai pastat\xc4\x97 gyvenviet\xc4\x97je me\xc4\x8det\xc4\x99, karavansaraj\xc5\xb3 ir pirt\xc4\xaf._NEWLINE_Galutinai gyvenviet\xc4\x97 apleista XV a. Dauguma gyventoj\xc5\xb3 persik\xc4\x97l\xc4\x97 \xc4\xaf netoliese i\xc5\xa1dygus\xc4\xaf nauj\xc4\x85 uost\xc4\x85\xc2\xa0\xe2\x80\x93 Ajasulug\xc4\x85 (dab. Seld\xc5\xbeiukas).\n_START_SECTION_\nArcheologija\n_START_PARAGRAPH_\nKasin\xc4\x97jimai mieste vyksta nuo XIX a. vidurio. Svarbiausi \xc4\x8dia kasin\xc4\x97j\xc4\x99 mokslininkai buvo brit\xc5\xb3 archeologas John Turtle Wood, vokie\xc4\x8di\xc5\xb3 archeologas Otto Benndorf. Pastarasis \xc4\xafk\xc5\xabr\xc4\x97 Austrijos archeologin\xc4\xaf institut\xc4\x85, kuris vaidina svarb\xc5\xb3 vaidmen\xc4\xaf Efeso archeologijoje iki dabar._NEWLINE_Efese randama daugiausia Rom\xc4\x97n\xc5\xb3 laikotarpio griuv\xc4\x97si\xc5\xb3 Vidur\xc5\xbeemio j\xc5\xabros rytuose. Svarbiausi statiniai, kuri\xc5\xb3 griuv\xc4\x97siai i\xc5\xa1lik\xc4\x99, yra Kelso biblioteka, \xc5\xa0v. Jono bazilika, Artemid\xc4\x97s \xc5\xa1ventyklos kolona, Odeonas, Adriano \xc5\xa1ventykla, Domiciano \xc5\xa1ventykla, teatras._NEWLINE_Dauguma Efeso artefakt\xc5\xb3 saugomi Efeso muziejuje Vienoje ir Efeso archeologijos muziejuje Seld\xc5\xbeiuke.'